የህብረት ሥራ ማህበራት ለአየር ንብረት ለውጥ አጋዥ አቅም መሆናቸው ተገለጸ
 • ኤጀንሲው ለኮሮና ቫይረስ መከላከል ከ48 ሚሊዮን ብር በላይ ድጋፍ አድርጓልአዲስ አበባ፡- የህብረት ሥራ ማህበራት ለአየር ንብረት ለውጥ አጋዥ አቅም በመሆናቸው የኅብረት ሥራ ዘርፍን እሴቶችንና መርሆች መሠረት በማድረግና ወደ ተግባር በመግባት የአየር ንብረት ለውጥ አደጋን ተጋላጭነትን በመከላከል ማህበራዊ እድገት ማረጋገጥ እንደሚገባቸው ገልጸዋል፡፡ ኤጀንሲው በተለያዩ ጊዜያት ለኮሮና ወረርሽኝ መከላከል ከ48 ሚሊዮን ብር በላይ ድጋፍ አድርጓል።
የኤጀንሲው ዳይሬክተር አቶ ዑስማን ስሩር ለ12ተኛ ጊዜ የሚከበረውን የኅብረት ሥራ ማህበራት ቀን አስመልክተው ትናንት በሰጡት ጋዜጣዊ መግለጫ እንዳሉት፣ የበካይ ጋዝ ልቀት የተፈጥሮ ሀብቶችን እያጠፋና ጤናችንን እያቀወሰ ነው፡፡ የዓለም ሙቀት መጠን በየጊዜው የመጨመር አሉታዊ ውጤት በቀላሉ የማይወገድ እና የሁሉም ማህበረሰብ የተባበረ ክንድ እና ርብርብ የሚጠይቅ ነው። በመሆኑም ይህንን ዓለምአቀፋዊ ችግር ለመመከት የኅብረት ሥራ ዘርፍ ቀዳሚ የአመራርነት ሚናውን ሊወጣ ይገባል፡፡
የአየር ንብረት ተጽዕኖን በመሠረታዊነት በመቀነስ የካርንቦን ሽያጭን በኢትዮጵያ ለመጀመሪያ ጊዜ የተጀመረው በኅብረት ሥራ አማካይነት እንደሆነ አስታውሰው፣ ይህም ለሀገሪቱ ከፍተኛ ስኬት እንደሆነና የካርቦን ሽያጭ ሥራዎች የከባቢ ሥነ ምህዳር እንዲሻሻል በመደረጉ ከባቢዎች ለኑሮ ምቹ እንዲሆኑ አስተዋጽኦው ከፍ ያለ እንደሆነም ገልጸዋል::
 የህብረት ሥራ ማህበራት ቀን ለ12ኛ ጊዜ ሲከበር የኅብረት ሥራ ማህበራት የአየር ለውጥ ተጽዕኖን ለመቋቋም በደን ልማት አጠባበቅ እና ኤኮ ቱሪዝም ዘርፍ ላይ የተሰማሩ የኅብረት ሥራ ማህበራት በቅንጅት እና በትብብር ለአንድ ዓላማ እንዲሰሩ በመደረጉ የተራቆቱ አካባቢዎችን መልሶ ማልማት በመቻላቸው የአካባቢውን ሙቀት እንዲቀንስ ብሎም የሙቀት አማቂ ጋዞች ልቀት በከፍተኛ መጠን እንዲቀንስ ለማድረግ የሰሩትን ሥራ የሚዘከሩበት እና ለቀጣይም ሥራ የሚነሱበትም ወቅትም እንደሆነ ገልጸዋል:: እንደ ዋና ዳይሬክተሩ ገለጻ የኅብረት ሥራ ቀን ኅብረት ሥራ ዘርፉ ለሀገራዊ እና ዓለም አቀፋዊ ለማህበራዊ እና ምጣኔ ሀብታዊ እድገት፤ የዜጎች ተጠቃሚነት፤ የገጠር ከተማን ማህበረ ኢኮኖሚን በማስተሳሰር ረገድ የሚያበረክተውን የማይተካ ሚና በስፋት እና በጥልቀት የሚዘክር ልዩ አጋጣሚ እንደሆነ አስገንዝበዋል፡፡ 
ኤጀንሲው የኮሮና ቫይረስን ለመከላከል ከ48 ሚሊዮን ብር በላይ በተለያዩ ጊዜያት ድጋፍ ማድረጉንና የግብርና ምርቶችን ከአርሶ አደሩ በማሰባሰብና ከሸማች ማህበራት ጋር ቀጣይነት ያለው ትስስር በመፍጠር ለሸማቹ ኅብረተሰብ በማቅረብ ሊከሰት የሚችለውን ሰው ሰራሽ የአቅርቦት እጥረት እና የምርቶች የዋጋ ንረት በመከላከል የዜጎችን ስጋት የመቀነስ ሥራ መሰራቱን ገልጸዋል፡፡
የህብረት ሥራ አባላቱ የቫይረሱን ስርጭት ለመከላከል አንድ አባል ራሱን መከላከልና ሌሎች ሁለት ሰዎችን ስለመከላከል ማስተማር የሚል የግንዛቤ ማሳደግ ሥራ ላይ እየሰሩ መሆኑን ጠቅሰዋል፡፡
አዲስ ዘመን ሰኔ 7/2012
አብርሃም ተወልደ